แรงซื้อหุ้นใหญ่พยุง SET ปิดบวก 1 จุด มูลค่าซื้อขาย 5 หมื่นลบ.
แรงซื้อหุ้นใหญ่พยุง SET ปิดบวก 1 จุด มูลค่าซื้อขาย 5 หมื่นลบ. โดยดัชนีตลาดหุ้นไทยวันนี้ (28 ส.ค.61) ปิดที่ระดับ 1,718.15 จุด บวก 0.91 จุด หรือ 0.05% สูงสุดที่ระดับ 1,728.22 จุด ต่ำสุดที่ระดับ 1,716.57 จุด มูลค่าการซื้อขาย 50,616.92 ล้านบาท
28 ส.ค. 2561

ผู้สื่อข่าวรายงานว่า ดัชนีตลาดหุ้นไทยวันนี้ (28 ส.ค.61) ปิดที่ระดับ 1,718.15 จุด บวก 0.91 จุด หรือ 0.05% สูงสุดที่ระดับ 1,728.22 จุด ต่ำสุดที่ระดับ 1,716.57 จุด มูลค่าการซื้อขาย 50,616.92 ล้านบาท
10 หุ้นดันดัชนี

ด้านนายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเคลื่อนไหวในแดนบวกสอดคล้องกับตลาดหุ้นอื่นในภูมิภาค รวมถึงตลาดหุ้นยุโรปที่เปิดทำการในช่วงบ่ายวันนี้ตามเวลาในไทย หลังได้รับปัจจัยบวกต่อเนื่องตั้งแต่วันศุกร์ที่ผ่านมาทางการจีนส่งสัญญาณพยุงค่าเงินหยวน และประธานธนาคารกลางสหรัฐ (เฟด) ส่งสัญญาณไม่เร่งปรับขึ้นอัตราดอกเบี้ย
ขณะที่วานนี้ยังมีเรื่องที่สหรัฐและเม็กซิโกบรรลุข้อตกลงการค้าทวิภาคีระหว่างกัน ทำให้ความกังวลต่อสงครามการค้าผ่อนคลายลงช่วงสั้น ขณะที่ทิศทางราคาน้ำมันที่ปรับตัวขึ้น และสกุลเงินของตลาดเกิดใหม่ (Emerging Market) แข็งค่าขึ้นด้วย หนุนให้ตลาดหุ้นของ Emerging Market เคลื่อนไหวอยู่ในเกณฑ์ที่ดี
สำหรับตลาดหุ้นไทยปรับขึ้นมาตั้งแต่เมื่อวานนี้ และเช้านี้เปิดปรับตัวขึ้นไปต่อได้ค่อนข้างดี ทำให้มีแรงขายทำกำไรระหว่างทางออกมาบ้าง ซึ่งไม่ใช่เรื่องที่น่าแปลกใจ เนื่องจากหลังการประกาศผลประกอบการไตรมาส 2/61 ออกมาโบรกเกอร์หลายแห่งก็ได้ปรับลด EPS ของตลาดในปีนี้ลง ทำให้ตลาดมี P/E สูงขึ้น
อย่างไรก็ตาม ตลาดหุ้นไทยยังได้ปัจจัยหนุนจากการจัดงาน Thailand Focus ที่จะมีขึ้นระหว่างวันที่ 29-31 ส.ค. ซึ่งตามสถิติดัชนีหุ้นไทยจะปรับขึ้นและให้ผลตอบแทนจากการลงทุน (return) ราว 3% ในช่วง 1 เดือนหลังจากการจัดงานสิ้นสุดลง โดยนักลงทุนต่างชาติจะกลับเข้ามาซื้อสุทธิมูลค่าเฉลี่ยราว 1 หมื่นล้านบาท
ขณะที่ปัจจุบันแม้จะยังไม่เห็นการเข้ามาซื้อสุทธิของต่างชาติในตลาดหุ้น แต่ได้เข้ามาซื้อสุทธิในตลาดตราสารหนี้ต่อเนื่องในช่วง 1 เดือนที่ผ่านมา โดยมียอดซื้อกว่า 7 หมื่นล้านบาท ส่วนหนึ่งอาจเป็นผลจากการที่ต่างชาติมองสกุลเงินบาทยังเป็นหลุมหลบภัยที่ดี เนื่องจากไทยมีฐานะการเงินที่แข็งแกร่งเมื่อเทียบกับ Emerging Market แห่งอื่น
ทั้งนี้ การที่เม็ดเงินต่างชาติอาจจะยังไม่ไหลกลับเข้ามาในตลาดหุ้นไทยมากนัก ส่วนหนึ่งอาจจะเป็นผลจาก Valuation ที่ค่อนข้างตึงตัวจาก EPS ที่ปรับลดลง อย่างไรก็ตาม คาดหวังว่าเมื่อเสร็จสิ้นงาน Thailand Focus แล้วจะเริ่มเห็นแรงซื้อกลับเข้ามา ซึ่งทำให้ภาพในระยะ 1 เดือนข้างหน้าตลาดหุ้นไทยเป็นลักษณะ Sideway ถึง Sideway up
สำหรับแนวโน้มการซื้อขายในวันพรุ่งนี้ (29 ส.ค. 61) มองว่าดัชนียังเป็นลักษณะ Sideway ถึง Sideway up หลังตลาดหลักทรัพย์ฯจะเปิดงาน Thailand Focus ในวันพรุ่งนี้ (29 ส.ค.) โดยยังมองการเคลื่อนไหวอิงทางบวกมีแนวรับบริเวณ 1,700 จุด และแนวต้านที่ 1,740 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 4,881,406.85 ล้านบาท ปิดที่ 52.50 บาท เพิ่มขึ้น 0.50 บาท
CPALL มูลค่าการซื้อขาย 3,409,140.22 ล้านบาท ปิดที่ 68.75 บาท ลดลง 0.50 บาท
BEAUTY &lt;XD&gt; มูลค่าการซื้อขาย 2,513,265.53 ล้านบาท ปิดที่ 10.70 บาท ลดลง 0.10 บาท
AOT มูลค่าการซื้อขาย 2,146,056.32 ล้านบาท ปิดที่ 66 บาท ลดลง 0.25 บาท
PTTGC มูลค่าการซื้อขาย 1,986,227.15 ล้านบาท ปิดที่ 81.75 บาท เพิ่มขึ้น 1 บาท
ตลาดหุ้นเอเชีย
